นัดมาแซ่บ ส้มตำหลุม & เวียดนาม
 
(BKK #610, Total #1350)

แลกดีลจากวงในของร้านนี้ไว้ค่ะ ตอนแรกตั้งใจว่าจะไปลองที่สาขาพิรามิดปาร์ค ตรงถนนประเสริฐมนูกิจ ปรากฏว่าพอไปถึงที่ร้าน สาขานี้ปิดบริการไปซะแล้ว เลยขับรถต่อไปอีกสาขาที่ถนนนาคนิวาศค่ะ ซึ่งสาขานี้ยังเปิดบริการตามปกติ ได้คุยกับเจ้าของร้านได้ความว่าสาขาตรงพิรามิดปาร์ค ลูกค้าไปแวะเวียนน้อย เนื่องด้วยทางโครงการไม่ค่อยมีการโปรโมท ทางร้านก็กำลังหาที่ใหม่แทนที่สาขาพิรามิดปาร์คอยู่ค่ะ ก็น่าเสียดายนะคะ เพราะสาขาที่พิรามิดปาร์คอยู่ติดถนนใหญ่ มีที่จอดรถสะดวกสบายดี

-- การเดินทาง --
ร้านตั้งอยู่ในโครงการเล็กๆ ข้างๆ กับธนาคารกสิกรสาขานาคนิวาศ มาตามพิกัดร้านถูกต้องค่ะ แต่ต้องสังเกตร้านให้ดีๆ เพราะหน้าร้านและทางเข้าร้านไม่ติดถนนใหญ่ ร้านอยู่โครงการเดียวกับร้านกาแฟกบ และร้านล้างรถ มีที่จอดรถแต่ก็ค่อนข้างจำกัดเพราะต้องแชร์ๆ กันกับร้านอื่น
 
-- บรรยากาศ -- 
ร้านบรรยากาศโอเคนะคะ แต่งร้านง่ายๆ โต๊ะไม้ ร้านดูโปร่ง สะอาดสะอ้านค่ะ


-- การบริการ -- 
การบริการดีนะคะ เอาใจใส่ดีค่ะ

-- เมนู -- 
เมนูของทางร้านก็ตามชื่อร้านเลยค่ะ มีทั้งอาหารอีสานและอาหารเวียตนาม เมนูหลากหลายให้เลือกค่ะ


-- ที่ได้ลอง --
เราเลือกลองอาหารอีสานเป็นหลักนะคะ


1.	ตำถาดหลุมไทย (130) 4/5
สั่งแบบเผ็ดกลาง และไม่ใส่ผงชูรสไปนะคะ ส้มตำมาสีสวยเชียวค่ะ เส้นมะละกอดูดี ดูอวบและกรุบกรอบ รสชาติส้มตำจัดว่าดีค่ะ ไม่หวานเจี๊ยบแบบส้มตำไทยหลายๆ ร้านในกรุง ร้านนี้ปรุงรสมาค่อนข้างครบรสและกลมกล่อม เปรี้ยว เค็ม หวาน เผ็ด บาลานซ์กันดี ในถาดหลุมมีเครื่องอื่นๆ หลากหลายค่ะ ทั้งเส้นขนมจีน แคบหมู ผัก หมูยอ ถั่วลิสง ปลากรอบ และไข่เค็ม โดยรวมถือว่าดีงามค่ะ เครื่องเยอะ ส้มตำรสชาติดี

2.	ตำข้าวโพด (80) 4.5/5
จานนี้สีสวยงามมากนะคะ ข้าวโพดเหลือง ตัดกับแครอทสีส้ม และไข่เค็มสีเหลืองเข้ม-ขาว รสชาติคือดีเลยค่ะ ตำข้าวโพดเป็นเมนูโปรดของเรานะคะ ไปร้านส้มตำทีไรก็จะชอบสั่งมาลอง สำหรับร้านนี้ปรุงรสชาติมาจัดจ้านมากๆ ครบรส กลมกล่อม เปรี้ยว-เค็ม-หวาน-เผ็ด ลงตัว อร่อยมากค่ะ จานนี้แนะนำ

3.	คอหมูย่าง (100) 4/5
เสิร์ฟมาในถาดไม้เก๋ๆ ห่อด้วยใบตอง ชอบการนำเสนอนะคะ น่ารักดี คอหมูย่างปริมาณไม่เยอะมากเท่าไหร่เมื่อเทียบกับราคา แต่รสชาติก็อร่อยดีค่ะ มันไม่เยอะมากจนเกินไป หมูหมักมารสชาติดี เค็มนิด หวานหน่อย แทบไม่ต้องพึ่งน้ำจิ้มแจ่วก็อร่อยค่ะ หมูนิ่ม แต่ไม่เละ ผู้ใหญ่ทานได้กำลังดีค่ะ

4.	แกงผักหวานเห็ดเผาะ (100) 3.5/5
สำหรับชามนี้เสิร์ฟมาในชามขนาดกลางค่ะ ผักหวานและเห็ดเผาะให้มาเยอะพอควรค่ะ ผักหวานสดอร่อย เห็ดเผาะก็กรุบๆ ดีนะคะ แต่รสชาติน้ำแกงเราว่ายังเฉยๆ อยู่ค่ะ ออกรสจืด-เค็ม และเผ็ดนิดๆ ก็พอทานได้ค่ะ

5.	น้ำตกหมู (80) 4/5
น้ำตกหมูเสิร์ฟมาใจนานเปลสีขาวเต็มจาน หมูเป็นหมูติดมัน ไม่นิ่มจนเละ ไม่แข็ง ผู้ใหญ่สามารถเคี้ยวได้สบายๆ รสชาติปรุงมาอร่อยดีค่ะ แซ่บ รสจัด แต่ก็กลมกล่อม เค็ม-เผ็ดนำ และมีเปรี้ยวตาม จานนี้อร่อยดีค่ะ

6.	ข้าวเหนียว (15)
7.	น้ำเปล่า (ขวดละ 15) น้ำแข็ง (ถังละ 15)



-- บทสรุป -- 
โดยรวม ชอบนะคะ ส้มตำรสชาติดี ราคาอาจจะสูงกว่าร้านส้มตำข้างทางซักเล็กน้อย แต่ก็อยู่ในช่วงที่รับได้ค่ะ

--- ข้อมูลเพิ่มเติม ---

----------
เบอร์ติดต่อ : 097 227 6424, 095 908 2266
เวลาเปิด-ปิด : ทุกวัน : 10:30AM - 21:00PM
พิกัด : 13.8042729,100.6070516
ที่อยู่ : ลาดพร้าว 71 ตรงข้ามเขต ซ.นาคนิวาส 21-23
FB : https://www.facebook.com/naddmazabb/
Web Page : -
IG : naddmazaab
Email : naddmazabb@hotmail.com
----------

----------
Copyright  2016. MonnieFoodTravel. All Rights Reserved.
ห้ามทำการดัดแปลง ทำซ้ำ เผยแพร่ ส่วนหนึ่งส่วนใด หรือทั้งหมด ก่อนได้รับอนุญาต
----------
ชิมเอง จ่ายเอง บ่นเอง 
ไม่มีม้า ไม่มีอวย
----------